b'\n_START_ARTICLE_\nPertti Tiitta\n_START_PARAGRAPH_\nPertti Tiitta (s. 16. huhtikuuta 1940 Mikkeli) on suomalainen yhdistetyn hiiht\xc3\xa4j\xc3\xa4 ja jalkapalloilija._NEWLINE_Tiitta voitti 1950-luvun lopulla yhdistetyss\xc3\xa4 nuorten Suomen-mestaruuksia ja sijoittui vuonna 1959 Puijolla toiseksi 1,2 pistett\xc3\xa4 Norjan Tormod Knutsenille h\xc3\xa4vinneen\xc3\xa4 mutta ei alle 20-vuotiaana saanut silloisten s\xc3\xa4\xc3\xa4nt\xc3\xb6jen mukaan osallistua seuraavan vuoden olympialaisiin, joissa Knutsen saavutti hopeaa. Zakopanen MM-kilpailuissa 1962 Tiitta sijoittui 13:nneksi ja voitti samana vuonna Suomen-mestaruuden sek\xc3\xa4 Puijon kilpailun. H\xc3\xa4n lopetti yhdistetyss\xc3\xa4 kilpailemisen tuohon talveen._NEWLINE_Tiitta pelasi jalkapallon SM-sarjaa Kuopion Palloseuran, Upon Pallon ja Lahti-69:n joukkueissa. Vuonna 1964 h\xc3\xa4n saavutti KuPS:issa SM-hopeaa ja oli joukkueensa paras maalintekij\xc3\xa4 tehty\xc3\xa4\xc3\xa4n kymmenen maalia. Pelaajauransa j\xc3\xa4lkeen h\xc3\xa4n on toiminut jalkapallovalmentajana.'